นายกฯ ประชุม "ก.ต.ช. และ ก.ตร." จับตาประเด็นกำหนดตำแหน่งนายพล 8 ตำแหน่ง และการขออนุมัติเปิดตำแหน่ง รองรับพลตำรวจโทสุรเชษฐ์ หักพาล กลับมาสังกัดตำรวจ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมเป็นประธานการประชุมคณะกรรมการนโยบายตำรวจแห่งชาติ หรือ ก.ต.ช. และการประชุมคณะกรรมการข้าราชการตำรวจ หรือ ก.ตร. ที่สำนักงานตำรวจแห่งชาติ เวลา 14.00 น.วันนี้ โดยเป็นการประชุม 2 คณะต่อเนื่องกัน คาดว่าที่ประชุม ก.ตร. วันนี้ มีวาระกำหนดตำแหน่งขึ้นใหม่ เป็นตำแหน่งเฉพาะตัว ระดับพลตำรวจโท 4 ตำแหน่ง และพลตำรวจตรี 4 ตำแหน่ง ซึ่งการประชุมคราวก่อน ถูกตีกลับไปพิจารณาอำนาจหน้าที่ของผู้ที่จะมาดำรงตำแหน่งที่เปิดขึ้นใหม่ให้เรียบร้อยก่อน แล้วให้นำกลับเข้าสู่การพิจารณาของ ก.ตร. อีกครั้ง เพื่ออนุมัติในหลักการ จากนั้น จะนำเข้าสู่ ก.ต.ช. พิจารณา หาก ก.ต ช. ไม่ขัดข้อง ก็จะมีการเรียก ประชุม ก.ตร. อีกครั้ง เพื่อแต่งตั้งโยกย้ายตัวบุคคลลงตำแหน่งที่เปิดขึ้นใหม่ โดยคาดการณ์ว่า นายพลตำรวจที่จะถูกโยกย้ายเข้ามา เป็นกลุ่มที่มีปัญหาเรื่องบ่อนพนันที่เป็นต้นเหตุให้การเกิดการแพร่ระบาดระลอกใหม่ของโรคโควิด-19 และเป็นที่จับตาว่า ที่ประชุมจะขออนุมัติเปิดตำแหน่ง เพื่อรองรับ พลตำรวจโทสุรเชษฐ์ หักพาล ที่ล่าสุดได้กลับมาสังกัดสำนักงานตำรวจแห่งชาติ ด้วยหรือไม่